作者:張九齡
標題:與生公尋幽居處
內容:同方久厭俗，相與事遐討。及此雲山去，窅然巖徑好。疑入武陵源，如逢漢陰老。清諧欣有得，幽閒欻盈抱。我本玉階侍，偶訪金仙道。茲焉求蔔築，所過皆神造。歲晚林始敷，日晏崖方杲。不種緣嶺竹，豈植臨潭草。即途可淹留，隨日成黼藻。期為靜者說，曾是終焉保。今為簡書畏，只令歸思浩。